অথচ আন্তর্জালকে কমবেশি ব্যবহার করেন, এমন সবাই জানেন, গত কয়েক বছর ধরে নীরবে হলেও ব্লগগুলিকে কেন্দ্র করে আমাদের তরুণদের চিন্তার জগতে ও সামাজিক জীবনে রাজনৈতিক চেতনার বিচ্ছুরণ ঘটেছে। শিক্ষাঙ্গনগুলিতে যখন ছাত্ররাজনীতি অলিখিতভাবে বন্ধ হয়ে গেছে, ছাত্রসংগঠনগুলো সন্ত্রাসী ক্যাডারদের বাহিনীতে পরিণত হয়েছে, অদৃশ্য শক্তির হস্তক্ষেপে ছাত্র সংসদগুলির নির্বাচন অনির্দিষ্টকালের জন্যে নিষিদ্ধ হয়ে গেছে, তখন এই ব্লগসাইটগুলি শান্তিপূর্ণভাবে রাজনীতি-দর্শন-সমাজ-সংস্কৃতি-মুক্তিযুদ্ধ অধ্যয়নের ও মতবিনিময়ের ধারা বিকশিত হয়েছে। এটি সত্য, ব্লগে অংশগ্রহণকারীদের কেউ কেউ এই বিতর্কের ক্ষেত্রে অনাকাাক্সিক্ষত ও অমার্জিত ভাষা প্রয়োগের মধ্যে দিয়ে অসহিষ্ণুতা ও যুক্তিহীনতার প্রকাশ ঘটিয়েছেন, অনেকে প্রতিপক্ষকে ঘায়েল করার জন্যে সামাজিক মাধ্যমগুলির অপব্যবহার করেছেনÑকিন্তু পাশাপাশি এ-ও সত্য, এসবের মধ্যে দিয়ে চিন্তার ক্ষেত্রে ঝড় উঠেছে, শান্তিপূর্ণভাবে তরুণদের পক্ষে স্বাধীনভাবে একটি রাজনৈতিক, আদর্শিক ও দার্শনিক অবস্থান গ্রহণ সম্ভবপর হয়েছে। এইভাবে তরুণদের অভ্যুদয়ের একটি ক্ষেত্র প্রস্তুত হয়েছে। অনেক ক্ষুদ্র ক্ষুদ্র রাজনৈতিক, অর্থনৈতিক ও সামাজিক শর্ত এই অভ্যুদয়ের ক্ষেত্র প্রস্তুত করে রেখেছিল এবং অবশেষে তারই বহ্নুৎসব ঘটেছে শাহবাগের মধ্যে দিয়ে। তরুণরা আমাদের মনে ফিরিয়ে এনেছে রাষ্ট্র থেকে ধর্মকে বিচ্ছিন্ন করার আকাঙ্ক্ষা, ফিরিয়ে এনেছে ন্যায়বিচার প্রতিষ্ঠার আকাঙ্ক্ষা।